Saamen lippu.**Saamen lippu** on saamelaisten kansallisuuden tunnus, joka virallistettiin vuonna 1986. Lipussa on kaksivärinen ympyrä, jonka sininen osa kuvaa kuuta ja punainen osa aurinkoa. Lipun värit ovat samoja kuin saamenpuvuissakin käytetyt värit. Saamen lippua käytetään muiden kansallislippujen tavoin, ja virallisia saamelaiskonferenssissa hyväksyttyjä liputuspäiviä saamelaisilla on 12. Niiden lisäksi lippua käytetään epävirallisissa yhteyksissä, kuten perhejuhlissa.

Historia
--------

Persenin lippuehdotus
Ensimmäinen ehdotus saamelaisten lipusta tuli taiteilija Synnøve Persenilta vuonna 1977. Persenin lippua, joka oli kolmivärinen ja ilman ympyrää,*lähde?* käyttivät ensimmäistä kertaa Alattio-Kautokeinon vesivoimalan ja padon vastustajat. Lippu ruokki tuolloin Norjan saamelaisten kansanliikettä. Lipun värit tulivat pohjoissaamelaisten kansallispuvun eli gáktin väreistä.

Saamelaiset eivät kuitenkaan kokeneet, että Persenin lippu kuvastaisi kaikkia saamelaisia. Saamelaisneuvosto käynnistikin 1980-luvulla suunnittelukilpailun, jonka voitti taiteilija Astrid Båhl. Lippu hyväksyttiin Åressa pidetyssä saamelaisten 13. pohjoismaisessa konferenssissa 15. elokuuta 1986. Samassa konferenssissa hyväksyttiin myös *Sámi soga lávlla* (suom. *Saamen suvun laulu*) -runon käyttö saamelaisten kansallislauluna. Uuteen lippuun oli lisätty myös vihreää, joka on yleinen väri etenkin eteläsaamelaisten saamenpuvuissa.

Merkitys
--------

Saamen lipun värit tulevat saamenpuvuissa käytetyistä väreistä. Lipun kuva-aihe tulee noitarummusta ja Ruotsin saamelaisen Anders Fjellnerin runosta *Biejjie-baernie* eli *Auringonpojat*. Runossaan Fjellner kuvaa saamelaisia auringon pojiksi ja tyttäriksi. Ympyrän punainen osa kuvaakin aurinkoa ja sininen osa kuuta. Saamelaisissa noitarummuissa aurinko on puolestaan tärkein kuvio, ja se esiintyy keskellä useimpia rumpuja.

Liputus
-------

Saamen lippu tangossa
Saamen lippua käytetään muiden kansallislippujen tavoin. Virallisia saamelaiskonferenssissa hyväksyttyjä liputuspäiviä saamelaisilla on 12, mutta lippua voi myös käyttää epävirallisesti erilaisten perhetapahtumien juhlistuksessa tai suruliputuksessa. Suomessa saamelaisalueen viranomaiset ja yhteisöt, kuten seurakunnat, liputtavat sekä saamen että Suomen lipuilla.

Vuosina 1992 ja 1996 Helsingin ja Murmanskin saamelaiskonferensseissa valittiin kymmenen liputuspäivää. Vuoden 2017 Trondheimissä pidetyssä konferenssissa hyväksyttiin vielä kaksi liputuspäivää, eli Isak Saban ja Elsa Laula Renbergin syntymäpäivät. Liputuspäivät ovat saamelaisille tärkeiden tapahtumien ja instituutioiden perustamisen päivämääriä.

### Liputuspäivät

* 6. helmikuuta: Saamelaisten kansallispäivä
* 2. maaliskuuta: Suomen saamelaiskäräjät perustettiin vuonna 1996
* 22. ja 28. maaliskuun välisenä sunnuntaina, marianpäivä, saamelaisten perinteinen juhlapäivä.
* 20. ja 26. kesäkuun välisenä lauantaina juhannuksen kunniaksi
* 9. elokuuta: YK:n kansainvälinen alkuperäiskansojen päivä
* 15. elokuuta: Saamen lipun hyväksymispäivä, lippu hyväksyttiin 1986
* 18. elokuuta: Saamelaisneuvosto perustettiin vuonna 1956
* 26. elokuuta: Ruotsin saamelaiskäräjät perustettiin vuonna 1993
* 9. lokakuuta: Norjan saamelaiskäräjät perustettiin vuonna 1989
* 9. marraskuuta: Saamelaisvaltuuskunta perustettiin vuonna 1973
* 15. marraskuuta: Isak Saban syntymäpäivä
* 29. marraskuuta: Elsa Laula Renbergin syntymäpäivä

Lähteet
-------

1. 1 2 3 4 5 6 7  Näkkäläjärvi, Klemetti: "Saamen lippu - yleissaamelaisen tietoisuuden vahvistaja". Teoksessa *Siiddastallan: Siidoista kyliin*, s. 20–21. Toimittaneet Jukka Pennanen & Klemetti Näkkäläjärvi. Pohjoinen, 2000. ISBN 951-749-347-9.
2. 1 2  Saamen lippu *samediggi.fi*. Viitattu 12.11.2013.
3. 1 2  Tietoa meistä *Saamelaiskäräjät*. Viitattu 22.3.2024.
4. ↑  Suomalaisuuden Liitto - Lippuvalistus *suomalaisuudenliitto.fi*.  Arkistoitu 12.11.2013. Viitattu 12.11.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Saamen lippu**.
* Lakkala, Aletta: Hyvää saamen lipun päivää! Tiedätkö mitä värikäs lippu kuvastaa? *Yle Uutiset Saamelaiset*.  15.8.2017. Yleisradio Oy. Viitattu 15.8.2017.